เกริกรายงาน‘อุ๋ย’ ธอส.ทำงานอืด หนี้เน่าพุ่งสูง6%
ธอส.ระส่ำ หลัง &#8220;เกริก วณิกกุล&#8221; ส่งรายงานฐานะการเงินให้รองนายกฯ ระบุเอ็นพีแอลสูง 6% ต้นทุนสูงแข่งขันแบงก์อื่นยาก
3 มี.ค. 2558

ธอส.ระส่ำ หลัง “เกริก วณิกกุล” ส่งรายงานฐานะการเงินให้รองนายกฯ ระบุเอ็นพีแอลสูง 6% ต้นทุนสูงแข่งขันแบงก์อื่นยาก 
นายเกริก วณิกกุล ประธานกรรมการ ธนาคารอาคารสงเคราะห์ (ธอส.) เปิดเผยว่า ไม่ได้ทำหนังสือถึง ม.ร.ว.ปรีดิยาธร เทวกุล รองนายกรัฐมนตรี ให้ปลดนางอังคณา ปิลันธ์โอวาท ไชยมนัส กรรมการผู้จัดการ ธอส.ออกจากตำแหน่ง แต่ได้รายงานการทำงานให้รองนายกฯ ทราบว่าผลงานและฐานะของธนาคารเป็นอย่างไร ซึ่งได้รายงานให้รัฐบาลทราบเป็นระยะ
นายเกริก กล่าวว่า กระแสการเรียกร้องของพนักงานกลุ่มหนึ่งเสนอให้นายขรรค์ ประจวบเหมาะ อดีตกรรมการผู้จัดการ กลับมารับตำแหน่งที่ปรึกษาของธนาคารอีกเป็นเรื่องที่เป็นไปไม่ได้ เพราะนายขรรค์อายุเกิน เรื่องนี้ได้จบไปตั้งแต่เดือน พ.ย. 2557 แล้ว เพราะไม่ผ่านมติของบอร์ด จึงไม่เข้าใจว่าทำไมเรื่องนี้จึงถูกยกขึ้นมาเป็นประเด็นอีก
อย่างไรก็ดี ตั้งแต่ได้รับการแต่งตั้งจากคณะกรรมการนโยบายรัฐวิสาหกิจ (คนร.) หรือ ซูเปอร์บอร์ด ให้เป็นประธาน ธอส. ได้รับมอบหมายให้เข้ามาปรับปรุงองค์กร ปรับปรุงระบบ ที่มีปัญหามานานแล้วนั้น แต่การดำเนินการมีความคืบหน้าน้อย การขยายงานยังไม่สอดรับกับภารกิจ หรือไม่ใช่พันธกิจหลักของธนาคารที่มุ่งช่วยคนรายได้น้อยและรายได้ปานกลางให้มีที่อยู่อาศัย
ทั้งนี้ ประธานกรรมการ ธอส.ทำรายงานปัญหาการบริหารจัดการภายใน ธอส. ส่งให้ ม.ร.ว.ปรีดิยาธร เมื่อวันที่ 3 พ.ย. 2557 ระบุว่า ธอส.มีกำไรสุทธิปีละ 7,000 ล้านบาท แต่ส่วนแบ่งการตลาดลดลงจาก 50% เหลือ 30% ต้นทุนในการระดมทุน (Cost of Fund) สูงกว่าคู่แข่ง 1%
นอกจากนี้ ยังมีหนี้ที่ไม่ก่อให้เกิดรายได้ หรือหนี้เสีย (เอ็นพีแอล) อยู่ที่ 6% ของสินเชื่อรวม สูงกว่าธนาคารพาณิชย์ที่ทั้งระบบมีเฉลี่ย 2% ขณะที่ความสามารถในการแข่งขันกับธนาคารพาณิชย์ไม่ค่อยดี และมีปัญหาในการควบคุมต้นทุน ทั้งการขยายสาขา การขยายองค์กร การเพิ่มตำแหน่ง เช่น ตัวแทนภาคคุมสาขาขยายจาก 12 คน เป็น 21 คน ซึ่งคณะกรรมการไม่แน่ใจว่าการเพิ่มคนจำนวนมากจะเดินมาถูกทางหรือไม่ รวมทั้งยังมีเรื่องการสรรหาบุคคลไม่เหมาะสม และกระบวนการทำงานที่ล่าช้า และไม่ตัดสินใจในเรื่องที่มีความสำคัญ
หนังสือชี้แจงดังกล่าว ระบุด้วยว่า จากการพิจารณารายชื่อบุคลากรพบว่ามีพนักงานที่ไม่เหมาะสมจะได้รับตำแหน่งสูง และมีความเสี่ยงที่จะขัดต่อกฎหมาย จึงต้องการให้นายขรรค์เข้ามาดูแล แต่ที่ประชุมคณะกรรมการ ธอส. เมื่อวันที่ 22 ต.ค. 2557 ไม่เห็นด้วย 
นายสัญญา ศรีรัตน์ ประธานสหภาพ ธอส. กล่าวว่า ไม่เห็นด้วยที่จะแต่งตั้งนายขรรค์ มาเป็นที่ปรึกษาธนาคาร เนื่องจากนายขรรค์  และ นางอังคณามีแนวความคิดในการบริหารงานคนละทางกัน จะทำให้ขับเคลื่อนองค์กรต่อไปไม่ได้ สหภาพจึงเตรียมนำเรื่องดังกล่าวเข้าคณะกรรมการกิจการสัมพันธ์ ธอส.ทำหนังสือชี้แจงถึง รมว.คลัง ประธาน ธอส. และฝ่ายจัดการภายใน 2 สัปดาห์